CELEX: 32015D1002(01)
Language: bg
Date: 2015-10-01 00:00:00
Title: Решение на Комисията от 1 октомври 2015 година за уведомяване на трета държава относно възможността да бъде определена за несътрудничеща трета държава в борбата с незаконния, недеклариран и нерегулиран риболов

2.10.2015   
            
            
               BG
            
            
               Официален вестник на Европейския съюз
            
            
               C 324/6
            
         РЕШЕНИЕ НА КОМИСИЯТА
   от 1 октомври 2015 година
   за уведомяване на трета държава относно възможността да бъде определена за несътрудничеща трета държава в борбата с незаконния, недеклариран и нерегулиран риболов
   (2015/C 324/07)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (1), и по-специално член 32 от него,
   като има предвид, че:
   1.   ВЪВЕДЕНИЕ
   
   
               (1)
            
            
               С Регламент (ЕО) № 1005/2008 (наричан по-долу „Регламентът относно ННН риболов“) се създава система на Съюза за предотвратяване, възпиране и премахване на незаконния, недеклариран и нерегулиран (ННН) риболов.
            
         
               (2)
            
            
               В глава VI от Регламента относно ННН риболов се предвижда процедурата за определяне на несътрудничещи трети държави, действията, които се предприемат спрямо тези държави, съставянето на списък с такива държави, заличаването от този списък, оповестяването на въпросния списък и всякакви извънредни мерки.
            
         
               (3)
            
            
               В съответствие с член 32 от Регламента относно ННН риболов Комисията уведомява съответните трети държави за възможността да бъдат определени за несътрудничещи държави. Това уведомяване има предварителен характер. То се основава на критериите, заложени в член 31 от Регламента относно ННН риболов. Комисията също така предприема всички действия, предвидени в член 32 от посочения регламент, по отношение на уведомените трети държави. По-специално Комисията включва в уведомлението информация относно основните факти и съображения, на които се основава това определяне, и дава възможност на тези държави да отговорят и предоставят доказателства, които опровергават определянето, или, когато е целесъобразно — план за действие и предприетите мерки за подобряване на положението. Комисията осигурява на уведомените трети държави подходящ срок за отговор на уведомлението и разумен срок, за да коригират положението.
            
         
               (4)
            
            
               В съответствие с член 31 от Регламента относно ННН риболов Комисията определя третите държави, които счита за несътрудничещи в борбата с ННН риболов. Дадена трета държава се определя за несътрудничеща, ако не изпълнява своите задължения в съответствие с международното право като държава на знамето, пристанищна държава, крайбрежна държава или държава на пазара и не предприема действия за предотвратяване, възпиране и премахване на ННН риболов.
            
         
               (5)
            
            
               Определянето на несътрудничещите трети държави се основава на прегледа на цялата информация, посочена в член 31, параграф 2 от Регламента относно ННН риболов.
            
         
               (6)
            
            
               В съответствие с член 33 от Регламента относно ННН риболов Съветът съставя списък на несътрудничещите трети държави. По отношение на тези държави се прилагат мерките, определени, наред с другото, в член 38 от Регламента относно ННН риболов.
            
         
               (7)
            
            
               Понятието за отговорността на държавата на знамето и отговорността на крайбрежната държава бележи постоянно укрепване в международното право в областта на рибарството и понастоящем се разглежда като задължение за „дължима грижа“, което представлява задължение да се полагат възможно най-големи усилия и да се прави всичко възможно, за да се предотврати ННН риболов, включително задължението да се приемат необходимите административни и принудителни мерки, за да се гарантира, че риболовните кораби, плаващи под знамето на тази държава, нейните граждани и риболовните кораби, действащи в нейни води, не участват в дейности, които нарушават приложимите мерки за опазване и управление на морските биологични ресурси, а в случай на нарушение — да се сътрудничи и да се провеждат консултации с други държави с цел да се разследва и, ако е необходимо, да се налагат санкции, които са достатъчни за възпиране на нарушенията и за лишаване на нарушителите от изгодите от незаконните им дейности.
            
         
               (8)
            
            
               В съответствие с член 20, параграф 1 от Регламента относно ННН риболов заверените от трети държави на знамето сертификати за улов се приемат, при условие че Комисията е била уведомена относно организацията за прилагане, контрол и изпълнение на законите, подзаконовите актове и мерките за опазване и управление, които риболовните кораби на съответните трети държави са длъжни да спазват.
            
         
               (9)
            
            
               В съответствие с член 20, параграф 4 от Регламента относно ННН риболов Комисията установява административно сътрудничество с трети държави в области, свързани с прилагането на този регламент.
            
         2.   ПРОЦЕДУРА ПО ОТНОШЕНИЕ НА СЪЮЗА НА КОМОРСКИТЕ ОСТРОВИ
   
   
               (10)
            
            
               Съюзът на Коморските острови (наричан по-долу „Коморските острови“) не е предоставил на Комисията своето уведомление като държава на знамето съгласно член 20 от Регламента относно ННН риболов.
            
         
               (11)
            
            
               В рамките на административното сътрудничество, предвидено в член 20, параграф 4 от Регламента относно ННН риболов, в периода от 4 до 8 май 2014 г. Комисията осъществи посещение на Коморските острови с подкрепата на делегацията на Европейския съюз в Република Мавриций, за Съюза на Коморските острови и Република Сейшели.
            
         
               (12)
            
            
               Целта на мисията беше да се провери информацията относно създадената от Коморските острови организация на прилагането, контрола и изпълнението на законите, подзаконовите актове и мерките за опазване и управление, които техните риболовни кораби са длъжни да спазват, както и предприетите мерки от Коморските острови за изпълнение на задълженията им в борбата с ННН риболов.
            
         
               (13)
            
            
               Окончателният доклад от посещението беше изпратен на Коморските острови на 3 юни 2015 г. По време на посещението Комисията установи, че е постигнат малък или не е постигнат никакъв напредък по критичните слабости, които през октомври 2011 г. компетентните органи на Коморските острови се ангажираха да преодолеят (2).
            
         
               (14)
            
            
               Коморските острови не предоставиха коментари по окончателния доклад.
            
         
               (15)
            
            
               Коморските острови са член на Комисията по рибата тон в Индийския океан (IOTC) и на Комисията за риболова в Югозападния Индийски океан (SWIOFC). Коморските острови са ратифицирали Конвенцията на Организацията на обединените нации по морско право (UNCLOS) от 1982 г.
            
         
               (16)
            
            
               Европейският съюз и Съюзът на Коморските острови са подписали Споразумение за партньорство в сектора на рибарството, което понастоящем е в сила (3).
            
         
               (17)
            
            
               С цел да оцени спазването от страна на Коморските острови на международните им задължения като държава на знамето, пристанищна държава, крайбрежна държава или държава на пазара, предвидени в международните споразумения, посочени в съображение 15 и установени от съответните регионални организации за управление на рибарството (РОУР), посочени в същото съображение, Комисията събра и анализира цялата информация, която счете за необходима за целите на тази дейност. Настоящата национална правна рамка за управление на рибарството на Коморските острови е Кодексът по рибарство и аквакултури, създаден със Закон № 07-011/AU от 29 август 2007 г., и пакет от министерски споразумения.
            
         
               (18)
            
            
               Комисията също така използва информация, получена от наличните данни, публикувани от съответните РОУР, както и обществено достъпна информация.
            
         3.   ВЪЗМОЖНОСТ ЗА ОПРЕДЕЛЯНЕ НА СЪЮЗА НА КОМОРСКИТЕ ОСТРОВИ ЗА НЕСЪТРУДНИЧЕЩА ТРЕТА ДЪРЖАВА
   
   
               (19)
            
            
               Съгласно член 31, параграф 3 от Регламента относно ННН риболов Комисията анализира задълженията на Съюза на Коморските острови като държава на знамето, пристанищна държава, крайбрежна държава или държава на пазара. За целите на този преглед Комисията взе предвид критериите, изброени в член 31, параграфи 4—7 от Регламента относно ННН риболов.
            
         3.1.   Повтарящо се извършване на ННН риболов от кораби и търговски потоци на продукти от ННН риболов и мерки, предприети във връзка с това (член 31, параграф 4 от Регламента относно ННН риболов)
   
   
               (20)
            
            
               Въз основа на публично достъпна информация и на информация, събрана от Комисията, както и такава, получена от коморските органи, Комисията установи, че съществуват данни за около 20 кораба на Коморските острови, които в периода 2010—2015 г. са участвали в извършване на дейности по ННН риболов.
            
         
               (21)
            
            
               Комисията установи, че около 20 кораба на Коморските острови действат извън изключителната икономическа зона (ИИЗ) на държавата, без да имат разрешение от коморските органи. Това е в противоречие с препоръките, посочени в точка 45 от Международния план за действие за предотвратяване, възпиране и премахване на незаконния, недеклариран и нерегулиран риболов (МПД за ННН риболов (4)) и член 8, параграф 2, точка 2 от Кодекса за поведение на ФАО, в който се предвижда, че държавите на знамето следва да гарантират, че всеки кораб, който има право да плава под тяхното знаме и извършва риболов извън техните териториални води, притежава валидно разрешение. Това също така представлява неспазване на препоръките от точки 29 и 30 от Незадължителните насоки на ФАО относно действията на държавата на знамето (5).
            
         
               (22)
            
            
               Въз основа на публично достъпна информация се съобщава също, че два кораба на Коморските острови са извършили през 2014 г. трансбордиране в открито море край брега на Западна Африка (6). Тези операции са осъществени без разрешението на коморските органи. Липсата на контрол от страна на Коморските острови противоречи на точка 49 от МПД за ННН риболов, в която се предвижда, че държавите на знамето следва да гарантират, че всички техни кораби, участващи в трансбордиране, притежават предварително разрешение, издадено от държавата на знамето, и докладват пред националните органи.
            
         
               (23)
            
            
               Освен това коморските органи признаха, че корабите на Коморските острови, които действат извън ИИЗ на тази държава, не са обект на никакви мерки за наблюдение, контрол и надзор. Те не докладват географското си местоположение на Центъра на Коморските острови за наблюдение на риболова, нито каквато и да е друга информация на коморските органи, например данни за улова или информация за разтоварванията и трансбордиранията. С това неизпълнение Коморските острови нарушават член 94, параграфи 1 и 2 от UNCLOS, в които се предвижда всяка държава да упражнява ефективно своята юрисдикция и контрол над корабите, плаващи под нейното знаме. Това също така е в противоречие с препоръката от точка 24 от МПД за ННН риболов, в която се предвижда задължението да се осъществява всеобхватен и ефективен контрол на риболовните дейности, както и с точка 35 от МПД за ННН риболов, в която се предвижда, че преди да регистрира кораб, държавата на знамето следва да вземе мерки, за да може да изпълнява задължението си да гарантира, че корабът не участва в ННН риболов. Това е в противоречие и с точки 31, 32 и 33 от Незадължителните насоки на ФАО относно действията на държавата на знамето, в които се предвижда, че държавите на знамето трябва да прилагат режим на контрол върху своите кораби и да са въвели режим за принудително изпълнение, който, наред с другото, включва способността им да откриват и предприемат принудителни действия срещу нарушенията на приложимите закони, подзаконови актове и международни мерки за опазване и управление. В крайна сметка, поради всички тези пропуски има вероятност корабите да действат незаконно и техният улов да остава недеклариран.
            
         
               (24)
            
            
               С оглед на изявленията, направени от коморските органи, Комисията установи, че списъкът на корабите, плаващи под флага на тази държава, не е консолидиран. Органът, който отговаря за рибарството, не разполага с конкретна информация за корабите на Коморските острови, които действат извън ИИЗ на държавата, а органът, който отговаря за регистрацията на корабите, разполага само с частична информация за състоянието на регистъра на Коморските острови. В противоречие с препоръките от точка 40 от МПД за ННН риболов и точка 19 от Незадължителните насоки на ФАО относно действията на държавата на знамето, липсва сътрудничество и обмен на информация между органите, отговарящи за регистрацията на корабите, и тези, които отговарят за рибарството. С това Коморските острови нарушават и член 94, параграф 2, буква б) от UNCLOS. Те също така не изпълняват препоръката от точка 42 от МПД за ННН риболов, в която се предвижда всяка държава да поддържа регистър на корабите, с имената и данните на корабите, плаващи под нейния флаг.
            
         
               (25)
            
            
               Липсата на вътрешно сътрудничество, описана в съображение 24, е в противоречие с ангажимента, поет от коморските органи пред Европейския съюз през октомври 2011 г. да установят по-тясно сътрудничество между органите, отговарящи за регистрацията на корабите, и тези, които отговарят за рибарството (7).
            
         
               (26)
            
            
               Липсата на сътрудничество между органите, отговарящи за регистрацията на корабите, и тези, които отговарят за рибарството, намалява способността на Коморските острови да наблюдават размера и капацитета на своя флот и дава възможност на незаконни оператори да действат под знамето на Коморските острови, без да бъдат разкрити.
            
         
               (27)
            
            
               Комисията установи, че липсата на сътрудничество между органите, отговарящи за регистрацията на корабите, и тези, които отговарят за рибарството, се усложнява допълнително от участието на частни офшорни дружества в процеса на регистрация, като те отговарят за набирането на кораби за регистъра и могат да издават временни сертификати за регистрация.
            
         
               (28)
            
            
               Освен това преди да регистрира кораб, който възнамерява да действа извън ИИЗ на Коморските острови, органът, отговарящ за регистрацията, не прави справки в изготвените от РОУР списъци на корабите, уличени в ННН риболов. Това е в противоречие с точка 36 от МПД за ННН риболов, в която се предвижда, че държавите на знамето следва да избягват да разрешават използването на знамето от кораби, които са с регистрирани прояви на несъответствие. Това показва също, че все още предстои разработването на сигурни процедури за регистрация и че рискът от извършване на дейности по ННН риболов във флота на Коморските острови е голям.
            
         
               (29)
            
            
               Въз основа на информацията, събрана по време на посещението на Комисията на Коморските острови през май 2015 г., Комисията също така установи, че три кораба на Коморските острови са получили разрешение да действат във водите на тази държава, без да са оборудвани с устройство за система за наблюдение на корабите (VMS) или без на борда им да има наблюдател. Това е в противоречие с член 94, параграфи 1 и 2 от UNCLOS. Това положение също така не е в съответствие с точка 24 от МПД за ННН риболов. Освен това тези кораби не са предавали на коморските органи информация за количеството риба на борда в рамките на определения срок, преди да извършат разтоварване на Коморските острови. Това е в противоречие с точка 55 от МПД за ННН риболов, в която се предвижда, че преди да разрешат на даден кораб достъп до пристанище, държавите следва да изискват от корабите да предоставят, наред с другото, своевременно предварително уведомление за влизането си в пристанището, данни за риболовния рейс и количеството риба на борда, с цел да се установи дали корабът би могло да е участвал във или да е съдействал за ННН риболов. Това положение означава, че по отношение на продуктите с произход от тези кораби не може да се гарантира, че не произтичат от дейности по ННН риболов.
            
         
               (30)
            
            
               В съответствие с член 31, параграф 4, буква б) от Регламента относно ННН риболов Комисията също така проучи мерките, предприети от Коморските острови във връзка с достъпа до техния пазар на рибни продукти, получени от ННН риболов.
            
         
               (31)
            
            
               С оглед на положението, описано в съображения 22, 23 и 25, проследяването на рибата и рибните продукти се затруднява от липсата на наблюдение, контрол и надзор, от състоянието на регистъра на Коморските острови и от липсата на сътрудничество между органите, отговарящи за регистрацията на корабите, и тези, които отговарят за рибарството.
            
         
               (32)
            
            
               Въз основа на събраната от коморските органи информация кораби на Коморските острови, които имат разрешение да действат в ИИЗ на тази държава, използват бордови дневници, изготвени от икономически оператори на езиците на Шри Ланка. Инспекторите по рибарство на Коморските острови не разбират тези езици. Според информацията, събрана по време на посещението на Коморските острови през май 2015 г., коморските органи не са приключили разработването на собствен модел на бордови дневник. Проследяването не може да бъде гарантирано при използването на бордови дневници на език, който не се разбира от инспекторите по рибарство на Коморските острови. Това положение възпрепятства и прозрачността и е в противоречие с точка 24 от МПД за ННН риболов и с точка 33 от Незадължителните насоки на ФАО относно действията на държавата на знамето, в които се предвижда задължението да се осъществява всеобхватен и ефективен контрол на риболовните дейности от самото им начало, през пристанището на разтоварване до крайното местоназначение. Това е в противоречие и с точка 71 от МПД за ННН риболов, в която се предвижда, че държавите следва да предприемат стъпки за подобряване на прозрачността на своите пазари, за да се даде възможност за проследяване на рибата и рибните продукти.
            
         
               (33)
            
            
               Припомня се, че съображение 23 показва, че корабите на Коморските острови, действащи извън ИИЗ на държавата, не са обект на никаква форма на контрол от страна на коморските органи. Тези кораби нямат бордови дневници, предназначени за коморските органи, и не предават на тези органи никаква информация относно своите риболовни дейности, разтоварвания и трансбордирания. Това е в противоречие с член 94 от UNCLOS и не е в съответствие с препоръките от точки 24 и 35 от МПД за ННН риболов, както и с точка 33 от Незадължителните насоки на ФАО относно действията на държавата на знамето, тъй като означава, че проследяването на рибата и рибните продукти с произход от тези кораби не може да се гарантира.
            
         
               (34)
            
            
               В член 11, параграфи 2 и 3 от Кодекса за поведение на ФАО се посочва, че международната търговия с риба и рибни продукти не следва да застрашава устойчивото развитие на рибарството и следва да се основава на прозрачни мерки, както и на опростени и всеобхватни законови и подзаконови актове и административни процедури. Освен това в член 11, параграф 1, точка 11 от Кодекса за поведение на ФАО се посочва, че държавите следва да гарантират, че международната и вътрешната търговия с риба и рибни продукти се извършват в съответствие с добрите практики за опазване и управление, чрез подобряване на идентификацията на произхода на рибата и рибните продукти, с които се търгува. Освен това в МПД за ННН риболов се предоставят насоки относно установените на международно равнище мерки, свързани с пазара (точки 65—76), които подкрепят ограничаването или премахването на търговията с риба и рибни продукти, получени от ННН риболов.
            
         
               (35)
            
            
               Въз основа на събраната от Комисията информация, както и на изявленията, направени от коморските органи, докато предприятията за преработка в държавата се развиват, създаването на сигурни схеми за проследяване и сертифициране все още предстои. Това положение също увеличава риска продукти, получени от ННН риболов, да бъдат преработвани и търгувани чрез Коморските острови.
            
         
               (36)
            
            
               Предвид положението, разяснено в настоящия раздел от решението, и въз основа на всички факти, събрани от Комисията, както и на изявленията, направени от държавата, в съответствие с член 31, параграф 3 и член 31, параграф 4, букви а) и б) от Регламента относно ННН риболов може да се определи, че Коморските острови не са изпълнили задълженията си съгласно международното право като държава на знамето, пристанищна държава, крайбрежна държава и държава на пазара по отношение на корабите, извършващи ННН риболов, и по отношение на ННН риболов, който се извършва или подкрепя от риболовни кораби, плаващи под знамето на Коморските острови, или от граждани на Коморските острови, както и задълженията си за предотвратяване на достъпа на рибни продукти, получени от ННН риболов, до своя пазар.
            
         3.2.   Липса на сътрудничество и принудителни мерки (член 31, параграф 5 от Регламента относно ННН риболов)
   
   
               (37)
            
            
               В съответствие с член 31, параграф 5, буква а) Комисията анализира сътрудничеството си с Коморските острови, за да провери дали държавата е сътрудничила ефективно, като е отговаряла на запитвания, предоставяла е обратна информация или е разследвала въпроси във връзка с ННН риболов, както и свързани с него дейности.
            
         
               (38)
            
            
               Макар че като цяло органите по рибарство на Коморските острови оказваха съдействие по време на мисията, те не отговориха на последващите искания за информация. Комисията установи, че това неизпълнение се усложнява от състоянието на регистъра на Коморските острови и от липсата на сътрудничество между органите, отговарящи за регистрацията на корабите, и тези, които отговарят за рибарството, както беше установено в раздел 3.1.
            
         
               (39)
            
            
               Освен това, както се напомня в съображение 25, въпросът с липсата на сътрудничество между органите, отговарящи за регистрацията на кораби, и тези, които отговарят за рибарството, би трябвало да е решен в съответствие с поетия от Коморските острови през октомври 2011 г. ангажимент да установят по-тясно сътрудничество между тези органи (8). Както беше установено в раздел 3.1, по отношение на тази критична слабост е постигнат малък или не е постигнат никакъв напредък и Коморските острови не са изпълнили своя ангажимент.
            
         
               (40)
            
            
               По време на посещението на Комисията през май 2015 г. коморските органи информираха Комисията, че не могат да предоставят Морския кодекс, чието влизане в сила се очакваше. Оттогава Комисията нито е била информирана за влизането в сила на текста, нито е получила копие от него.
            
         
               (41)
            
            
               Освен това коморските органи бяха приканени да предоставят на Комисията списък на риболовните и свързаните с риболов кораби на Коморските острови. Копие от този списък не беше предоставено на Комисията.
            
         
               (42)
            
            
               В контекста на цялостната оценка на изпълнението на задълженията от страна на Коморските острови като държава на знамето, Комисията също така анализира дали Коморските острови си сътрудничат с други държави в борбата с ННН риболов.
            
         
               (43)
            
            
               Комисията установи, че макар Коморските острови да си сътрудничат с държавите от региона на Индийския океан, те не си сътрудничат с трети държави извън региона, където действат кораби на Коморските острови. Както беше разяснено в съображение 24, тази липса на сътрудничество може да се дължи на факта, че коморските органи разполагат с малко или нямат никаква информация относно въпросните кораби. При това положение, което подчертава констатациите от раздел 3.1, не се спазва препоръката от точка 28 от МПД за ННН риболов, в която се предвижда, че държавите следва да координират дейностите си и да си сътрудничат в борбата срещу ННН риболов. Това представлява и неспазване на точка 31 от МПД за ННН риболов, в която се предвижда, че държавите на знамето следва да разгледат възможността за сключване на споразумения или спогодби с други държави и да си сътрудничат по други начини за налагането на приложимите закони и на мерките или разпоредбите за опазване и управление, приети на национално, регионално или международно равнище.
            
         
               (44)
            
            
               В съответствие с член 31, параграф 5, буква б) Комисията анализира съществуващите принудителни мерки за предотвратяване, възпиране и премахване на ННН риболов на Коморските острови.
            
         
               (45)
            
            
               Комисията установи, че коморските органи не са докладвали за предприемането на действия по отношение на корабите, посочени в съображение 23, които през 2014 г. са извършили операции, включващи трансбордиране в открито море край брега на Западна Африка.
            
         
               (46)
            
            
               По отношение на информацията, посочена в съображения 21 и 23, и предвид направените от Коморските острови изявления, Комисията установи, че на коморските органи е било известно, че кораби, плаващи под знамето на Коморските острови, действат — в нарушение на законодателството и изискванията на Коморските острови — извън ИИЗ на Коморските острови и разтоварват риба в Западна Африка и в Азия. Комисията установи, че въпреки това коморските органи не са предприели принудителни мерки по отношение на тези кораби.
            
         
               (47)
            
            
               Освен това по време на посещението си през май 2015 г. Комисията установи, че по-голямата част от флота на Коморските острови не предава информация от VMS на коморските органи. Това положение подчертава неспособността на органите да наблюдават операциите, извършвани от корабите на Коморските острови, и подронва способността на органите да налагат ефективно правилата, приложими по отношение на съответните различни морски зони. Заедно с липсата на вътрешно сътрудничество и на сътрудничество с трети държави това създава идеална среда за разгръщането на дейности по ННН риболов.
            
         
               (48)
            
            
               Положението, посочено в съображения 45—47, е в противоречие с член 94 от UNCLOS. То противоречи и на препоръките за предприемане на принудителни мерки по отношение на извършването на дейности по ННН риболов и за санкциониране на такива дейности с достатъчна строгост с цел ефективно предотвратяване, възпиране и премахване на ННН риболов и с цел лишаване на нарушителите от изгодите, произтичащи от този риболов, както е посочено в член 8, параграф 2, точка 7 от Кодекса за поведение на ФАО, точка 21 от МПД за ННН риболов и точки 31—33, 35 и 38 от Незадължителните насоки на ФАО относно действията на държавата на знамето.
            
         
               (49)
            
            
               Що се отнася до правната рамка на Коморските острови в областта на рибарството, по време на посещението на Комисията през май 2015 г. коморските органи признаха, че трябва да бъдат изготвени допълнителни текстове за прилагане на Кодекса по рибарство и аквакултури, за да се гарантира съответствието между националното законодателство и приложимите международни и регионални правила.
            
         
               (50)
            
            
               Освен това Кодексът по рибарство и аквакултури на Коморските острови не включва в определението за риболовни кораби тези, които осъществяват свързани с риболов дейности. Освен това, макар че правната рамка на Коморските острови включва тежки нарушения, както са определени в международното право, в нея незаконният, недеклариран и нерегулиран риболов не се определя изрично и не се предвиждат специално принудителни мерки и санкции за граждани на държавата, подкрепящи или участващи в ННН риболов, както е посочено в точка 18 от МПД за ННН риболов. По отношение на схемата за санкциониране следва да се отбележи, че глобите, предвидени в контекста на дейностите за промишлен риболов, се основават на стойността на таксите за разрешителни за риболов. Определените в законодателството на Коморските острови категории на разрешителните за риболов обаче са ограничени единствено до видовете риба тон. Следователно в случаите на нарушения от флот за промишлен риболов, който извършва риболов на дълбоководни или пелагични видове, няма съответни глоби предвид факта, че липсват съответни такси за разрешителни за риболов. При това положение се намалява възпиращият ефект на схемата на Коморските острови за санкциониране.
            
         
               (51)
            
            
               Освен това Коморските острови не разполагат с национален план за инспекция с цел гарантиране на последователна политика по отношение на контрола на операциите, извършвани от флота на Коморските острови. Предвид размера на този флот и перспективите за неговото развитие (9) Коморските острови не разполагат с достатъчно наблюдатели.
            
         
               (52)
            
            
               Коморските острови са с нисък индекс на човешкото развитие, като през 2013 г. са класирани на 159-о място от 187 държави (10) според индекса на човешкото развитие на Организацията на обединените нации. В приложение II към Регламент (ЕО) № 1905/2006 на Европейския парламент и на Съвета (11) Коморските острови са включени в категорията на най-слабо развитите държави в съответствие с изготвения от Комитета за подпомагане на развитието (КПР) към Организацията за икономическо сътрудничество и развитие (ОИСР) списък на получателите на официална помощ за развитие към 1 януари 2015 г. (12)
               
            
         
               (53)
            
            
               Независимо от анализа в съображение 52 също така следва да се отбележи, че въз основа на информацията, получена от Комисията при посещението през май 2015 г., не може да се счита, че Коморските острови не разполагат с финансови ресурси. По-скоро липсва необходимата административна среда, за да може държавата да гарантира ефикасното и ефективно изпълнение на своите задължения като държава на знамето, крайбрежна държава, пристанищна държава и държава на пазара.
            
         
               (54)
            
            
               Предвид положението, разяснено в настоящия раздел, и въз основа на всички факти, събрани от Комисията, както и на всички изявления, направени от Коморските острови, съгласно член 31, параграфи 3 и 5 от Регламента относно ННН риболов може да се определи, че Коморските острови не са изпълнили своите задължения съгласно международното право по отношение на усилията за сътрудничество и правоприлагане.
            
         3.3.   Неизпълнение на международни правила (член 31, параграф 6 от Регламента относно ННН риболов)
   
   
               (55)
            
            
               Коморските острови са ратифицирали UNCLOS през 1994 г. и са договаряща страна по IOTC и SWIOFC.
            
         
               (56)
            
            
               В съответствие с член 31, параграф 6, буква б) Комисията анализира цялата информация относно статута на Коморските острови като договаряща страна по IOTC и SWIOFC.
            
         
               (57)
            
            
               Според информация, получена от доклада на IOTC за съответствието за Коморските острови, изготвен на 23 март 2015 г. (13), през 2014 г. са установени няколко случая на проблеми във връзка със съответствието. По-специално Коморските острови не са докладвали номиналния улов на акули, както се изисква от Резолюция 05/05 на IOTC, не са докладвали за улова и усилието по отношение на акулите, както се изисква от Резолюция 05/05 на IOTC, не са докладвали за размерната честота по отношение на акулите, както се изисква от Резолюция 05/05 на IOTC, не са докладвали за улова и усилието от страна на чуждестранни кораби с мрежи гъргър, действащи в тяхната ИИЗ, както се изисква от Резолюция 10/02 на IOTC, и не са приложили схемата за наблюдатели с цел вземане на проби от кораби за непромишлен риболов, както се изисква от Резолюция 11/04 на IOTC.
            
         
               (58)
            
            
               Установени са и единични случаи на проблеми във връзка със съответствието. Коморските острови не са докладвали номиналния улов от крайбрежен риболов, както се изисква от Резолюция 10/02 на IOTC, не са докладвали за улова и усилието при крайбрежния риболов, както се изисква от Резолюция 10/02 на IOTC, и не са докладвали за размерната честота при крайбрежния риболов, както се изисква от Резолюция 10/02 на IOTC.
            
         
               (59)
            
            
               Проблемите на Коморските острови във връзка със съответствието с IOTC показват, че тази държава не е спазила задълженията си като държава на знамето, определени в член 94 от UNCLOS. Те показват също, че Коморските острови не спазват препоръките от точки 31—33, 35 и 38 от Незадължителните насоки на ФАО относно действията на държавата на знамето и от точка 24 от МПД за ННН риболов.
            
         
               (60)
            
            
               С изключение на IOTC и SWIOFC Коморските острови не са договаряща страна по други РОУР. Предвид структурата на флота на Коморските острови, който извършва дейност не само в региона на Индийския океан, този факт подронва усилията на държавата да изпълнява задълженията си по UNCLOS, и по-специално по членове 117 и 118.
            
         
               (61)
            
            
               Освен това, с изключение на UNCLOS, Коморските острови не са ратифицирали други международни правни инструменти в областта на управлението на рибарството. Предвид значението за Коморските острови на трансгранично преминаващите и далекомигриращите рибни запаси този факт подронва усилията на Коморските острови да изпълняват задълженията си като държава на знамето, крайбрежна държава, пристанищна държава и държава на пазара по UNCLOS, и по-специално по членове 63 и 64.
            
         
               (62)
            
            
               Освен това, въпреки че на Коморските острови се изгражда пристанищна инфраструктура за риболовни дейности, държавата не е ратифицирала Споразумението на ФАО от 2009 г. за мерките на пристанищната държава.
            
         
               (63)
            
            
               Действията на Коморските острови при прилагането на международните инструменти не са в съответствие с препоръките от точка 11 от МПД за ННН риболов, в която държавите се насърчават приоритетно да ратифицират, да приемат или да се присъединят към Споразумението на Организацията на обединените нации относно прилагането на разпоредбите на Конвенцията на ООН по морско право (UNCLOS), свързани с опазването и управлението на трансгранично преминаващите и далекомигриращите рибни запаси (UNFSA), и със Споразумението на ФАО за съответствие. Коморските острови също така не спазват точка 14, в която се предвижда, че държавите следва да прилагат изцяло и ефективно Кодекса за поведение и свързаните с него международни планове за действие.
            
         
               (64)
            
            
               В противоречие с препоръките в точки 25—27 на МПД за ННН риболов Коморските острови не са разработили национален план за действие срещу ННН риболов.
            
         
               (65)
            
            
               Освен това, както беше посочено в съображение 27, по време на осъщественото от Комисията посещение беше установено, че управлението на регистъра на Коморските острови е поверено отчасти на частно дружество, което се намира извън тази държава. Въз основа на събраната от Комисията информация и на направените от Коморските острови изявления може да се определи, че Коморските острови не са гарантирали, че корабите, плаващи под тяхното знаме, имат действителна връзка с държавата. Това е в противоречие с член 91 от UNCLOS, в който се предвижда, че трябва да е налице действителна връзка между държавата на знамето и нейните кораби.
            
         
               (66)
            
            
               Предвид положението, разяснено в настоящия раздел на решението, и въз основа на всички факти, събрани от Комисията, както и на всички изявления, направени от държавата, съгласно член 31, параграфи 3 и 6 от Регламента относно ННН риболов може да се определи, че Коморските острови не са изпълнили задълженията си съгласно международното право по отношение на международните правила и разпоредби и мерките за опазване и управление.
            
         3.4.   Специфични ограничения на развиващите се държави (член 31, параграф 7 от Регламента относно ННН риболов)
   
   
               (67)
            
            
               Припомня се, че съгласно индекса на човешкото развитие на Организацията на обединените нации Коморските острови са с нисък индекс на човешкото развитие и през 2013 г. са класирани на 159-то място от 187 държави (14). Припомня се също така, че съгласно Регламент (ЕО) № 1905/2006 Коморските острови са включени в категорията на най-слабо развитите държави в съответствие с изготвения от Комитета за подпомагане на развитието (КПР) към Организацията за икономическо сътрудничество и развитие (ОИСР) списък на получателите на официална помощ за развитие към 1 януари 2015 г. (15)
               
            
         
               (68)
            
            
               Макар че по принцип може да има специфични ограничения на капацитета за наблюдение, контрол и надзор, специфичните ограничения на Коморските острови, произтичащи от тяхното равнище на развитие, не могат да обосноват установените в предишните раздели недостатъци. Това се отнася особено за състоянието на регистъра на Коморските острови и за липсата на контрол, по-специално чрез VMS, на част от флота на държавата, след като Коморските острови разполагат с действащ център за наблюдение на рибарството и са в състояние да наблюдават извършваните в тяхната ИИЗ дейности.
            
         
               (69)
            
            
               Изглежда че установените недостатъци се дължат преди всичко на административната среда, която не може да гарантира ефикасното и ефективно изпълнение на задълженията на Коморските острови като държава на знамето, крайбрежна държава, пристанищна държава и държава на пазара. Това положение се усложнява от небалансирания размер на флота на Коморските острови и на зоната му на действие.
            
         
               (70)
            
            
               Освен това е важно да се отбележи, че Европейският съюз и Съюзът на Коморските острови са подписали Споразумение за партньорство в сектора на рибарството (16). Действащият протокол (17) към това споразумение включва секторна финансова подкрепа като част от финансовото участие, което се изплаща на Коморските острови. Целта на секторната финансова подкрепа е да се насърчи устойчивото развитие на рибарството чрез укрепване на административния и научния капацитет, като акцент се поставя върху устойчивото управление, наблюдението, контрола и надзора на рибарството. Това следва да допринесе за оказването на помощ на Коморските острови да изпълнят задълженията си по международното право като държава на знамето, пристанищна държава, крайбрежна държава и държава на пазара и да се борят срещу ННН риболов.
            
         
               (71)
            
            
               В допълнение Коморските острови получават подкрепа и от такива регионални инициативи като проекта SmartFish, който се финансира от Европейския съюз и се изпълнява от Комисията за Индийския океан (IOC) и който има за цел, наред с другото, да се бори срещу ННН риболов чрез споделени ресурси, обмен на информация, обучение и разработване на оперативни схеми за наблюдение, контрол и надзор.
            
         
               (72)
            
            
               Предвид положението, разяснено в настоящия раздел, и въз основа на всички факти, събрани от Комисията, както и на всички изявления, направени от държавата, съгласно член 31, параграф 7 от Регламента относно ННН риболов може да се определи, че състоянието на развитие и цялостната дейност на Коморските острови по отношение на управлението на рибарството може да са засегнати от тяхното равнище на развитие. Въпреки това, предвид естеството на установените недостатъци на Коморските острови, равнището на развитие на държавата не може изцяло да оправдае или по друг начин да обоснове цялостната им дейност като държава на знамето, пристанищна държава, крайбрежна държава или държава на пазара по отношение на рибарството и недостатъчните им действия за предотвратяване, възпиране и премахване на ННН риболов.
            
         4.   ЗАКЛЮЧЕНИЕ ОТНОСНО ВЪЗМОЖНОСТТА ЗА ОПРЕДЕЛЯНЕ ЗА НЕСЪТРУДНИЧЕЩА ТРЕТА ДЪРЖАВА
   
   
               (73)
            
            
               С оглед на направените заключения по отношение на неизпълнението от страна на Коморските острови на техните задължения съгласно международното право като държава на знамето, пристанищна държава, крайбрежна държава или държава на пазара и непредприемането на действия за предотвратяване, възпиране и премахване на ННН риболов, тази държава следва да бъде уведомена в съответствие с член 32 от Регламента относно ННН риболов за възможността да бъде определена от Комисията за несътрудничеща трета държава в борбата срещу ННН риболов.
            
         
               (74)
            
            
               В съответствие с член 32, параграф 1 от Регламента относно ННН риболов Комисията следва да уведоми Коморските острови за възможността да бъдат определени за несътрудничеща трета държава. Комисията също така следва да предприеме по отношение на Коморските острови всички действия, предвидени в член 32 от Регламента относно ННН риболов. С оглед на добрата администрация следва да бъде определен период, в рамките на който тази държава може да представи писмени отговори на уведомлението и да коригира положението.
            
         
               (75)
            
            
               Освен това уведомяването на Коморските острови за възможността да бъдат определени за несътрудничеща трета държава нито изключва, нито автоматично предполага предприемането от Комисията или от Съвета на определени по-нататъшни стъпки за целите на определянето и съставянето на списък с несътрудничещи държави,
            
         РЕШИ:
   Член единствен
   Съюзът на Коморските острови се уведомява за възможността да бъде определен от Комисията за несътрудничеща трета държава в борбата с незаконния, недеклариран и нерегулиран риболов.
   
      Съставено в Брюксел на 1 октомври 2015 година.
      
         
            За Комисията
         
         Karmenu VELLA
         
            Член на Комисията
         
      
   
   
      (1)  ОВ L 286, 29.10.2008 г., стр. 1.
   
      (2)  Информация, получена от: http://ec.europa.eu/fisheries/news_and_events/press_releases/2011/20111031/index_en.htm
   
      (3)  Регламент (EО) № 1563/2006 на Съвета от 5 октомври 2006 г. относно сключването на Споразумението за партньорство в сектора на рибарството между Европейската общност и Съюза Коморски острови (ОВ L 290, 20.10.2006 г., стр. 6).
   
      (4)  Международен план за действие за предотвратяване, възпиране и премахване на незаконния, недеклариран и нерегулиран риболов, Организация на ООН за прехрана и земеделие, 2001 г.
   
      (5)  Незадължителни насоки относно дейността на държавата на знамето, март 2014 г., получени от: http://www.fao.org/3/a-mk052e.pdf
   
      (6)  Информация, получена от Greenpeace, Esperanza West Africa Expedition 2014 [Грийнпийс, Експедиция на „Есперанса“ в Западна Африка през 2014 г.], май 2015 г., която е получена от: http://www.greenpeace.org/eastasia/publications/reports/oceans/2015/Africas-fisheries-paradise-at-a-crossroads/
   
      (7)  Вж. бележка под линия 2.
   
      (8)  Вж. бележка под линия 2.
   
      (9)  Информация, получена от: http://www.iotc.org/sites/default/files/documents/2015/03/IOTC-2015-CoC12-05_Add_1E_Collection_of_fleet_development_plans.pdf
   
      (10)  Информация, получена от: http://hdr.undp.org/en/content/table-1-human-development-index-and-its-components
   
      (11)  Регламент (ЕО) № 1905/2006 на Европейския парламент и на Съвета от 18 декември 2006 г. за създаване на финансов инструмент за развитие на сътрудничеството (ОВ L 378, 27.12.2006 г., стр. 41).
   
      (12)  Информация, получена от: http://www.oecd.org/dac/stats/documentupload/DAC%20List%20of%20ODA%20Recipients%202014%20final.pdf
   
      (13)  Информация, получена от: http://www.iotc.org/sites/default/files/documents/2015/04/IOTC-2015-CoC12-CR04E-Comoros.pdf
   
      (14)  Вж. бележка под линия 10.
   
      (15)  Вж. бележка под линия 12.
   
      (16)  Вж. бележка под линия 3.
   
      (17)  Решение 2013/786/ЕС на Съвета от 16 декември 2013 г. относно подписването от името на Европейския съюз и временното прилагане на Протокола между Европейския съюз и Съюза на Коморските острови за определяне на възможностите за риболов и на финансовото участие, предвидени в действащото Споразумение за партньорство в областта на рибарството между двете страни (ОВ L 349, 21.12.2013 г., стр. 4) и Протокол между Европейския съюз и Съюза на Коморските острови за определяне на възможностите за риболов и на финансовото участие, предвидени в Споразумението за партньорство в областта на рибарството, което е в сила между двете страни (OB L 349, 21.12.2013 г., стр. 5).